Anti-Virus (vilevile Unti-Virus, Vinega wa Anti-Virus) lilikuwa jina la kutaja mapambano au harakati (movement) ya wasanii wa muziki wa hip hop kudai haki zao za msingi ambazo walikuwa wakizipigania dhidi ya kile walichokuwa wakifanyiwa na baadhi ya vyombo vya habari vyenye nafasi au fursa kubwa kwa wasanii wa muziki wa aina mbalimbali nchini Tanzania. Lengo kuu, ilikuwa kupigania uhai wa muziki wa hip hop ambao ndiyo zao la muziki wa Bongo Flava. Kulingana na Mkoloni, siku moja taasisi moja kubwa nchini waliitisha kikao na waandishi na baadhi ya washika dau katika tasnia ya muziki, mmoja wa wasimamizi wakuu wa taasisi maarufu nchini alilopoka kuwa anatahakikisha muziki wa hip hop ya Tanzania unakufa. Jambo hili, lilitoka kama mzaha, lakini halisi halisi ndivyo ilivyokuwa kwa kipindi hicho. Tangu kikao kile, Mkoloni na baadhi ya wasanii walikubaliana kuandaa kitu ambacho kita kinzana na mawazo yale. Ili kufanikisha, ilibidi waandae tamasha ambalo litaleta hamasa dhidi ya kauli kama zile za taasisi kubwakubwa. Dhumuni hasa ilikuwa kuwakwamua wasanii wa muziki mbalimbali kutoka mikononi mwa kikundi fulani ambacho kinaonekana kudhibiti mzunguko mzima wa muziki wa Tanzania. Harakati zilianza kabla ya kumshirikisha Sugu katika dambwe hili.